Vyf vas ná chaos toe meisie in bendeskietery sterf | Maroela Media
Die polisie in die Oos-Kaap het vyf verdagtes in hegtenis geneem nadat ŉ 12-jarige meisie die naweek in Bethelsdorp doodgeskiet is en die gemeenskap daarna op ŉ plundertog gegaan het.
Alvineesha Brookes (12) het omstreeks 20:30 Saterdag in Buysstraat in Bloemendal geloop toe sy in die kruisvuur van twee bendes, die Carlitos en die Hondekoppe, beland het. Sy is in die kop geskiet en op die toneel dood verklaar.
Gemeenskapslede het onmiddellik na ŉ vermeende bendelid se huis opgeruk en hom doodgeslaan. Die oorledene is as die 25-jarige Tavern Moss geïdentifiseer, het kol. Priscilla Naidu, polisiewoordvoerder, gesê.
Nog twee mense is aangerand, onder wie ŉ 16-jarige tiener wat in ŉ kritieke toestand is. Die huis is ook geplunder.
Die skare het daarna na ŉ ander huis beweeg, ook waar ŉ vermeende bendelid woon. Die huis is met ŉ petrolbom en klippe bestook. Vensters en ŉ motor op die erf is beskadig. Die brand is dadelik geblus.
Volgens Naidu is ŉ 21-jarige verdagte intussen Sondag in hegtenis geneem in verband met die moord op Brookes. Vier verdagtes is in hegtenis geneem in verband met die dood van Moss, die poging tot moord van die 16-jarige seun en kwaadwillige saakbeskadiging.
Alvineesha Brookes bendegeweld Oos-Kaap
As bendes en geweldenaars deur die polisie uitgeroei word sal die gemeenskap nie reg in eie hande neem nie . Mense is keelvol om uitgelewer te wees en die regering doen niks !
Alles tekens van ‘n regering wat sy burgers faal!
Vir die wat al met bendegeweld gewerk het sal weet waarvan ek praat. Die gemeenskap weet presies waar hulle wegkruip en hoe hulle dinge doen. Wanneer die polisie navrae of ondersoek doen weet die gemeenskap gewoonlik niks. Die ou argument word nou weer teruggegooi na die Polisie omdat hulle nie hulle werk doen nie. So byt die slang die eienaar wanneer hy hom voer. Baie jammer vir die jong kinders wat vir hulle lewens boet as gevolg van die gemeenskap se onwillgeheid om hierdie bendes vir eens en altyd bloot te stel aan die gereg.